b'\n_START_ARTICLE_\nNezakcij\n_START_PARAGRAPH_\nNezakcij (latinsko: Nesactium), utrjeno anti\xc4\x8dno glavno mesto Histrov v ju\xc5\xbeni Istri na sedanji lokaciji Viza\xc4\x8de med vasema Munti\xc4\x87 in Valtura, kak\xc5\xa1nih deset kilometrov vzhodno od Pulja.\n_START_SECTION_\nZgodovina\n_START_PARAGRAPH_\nPrvi podatki o Nezakciju izhajajo iz anti\xc4\x8dnih virov. Rimski zgodovinar Livij v svojem znamenitem delu Ab Urbe Condita (Zgodovina Rima) v opisu vojn med Rimljani in Histri v 2. stoletju pr. n. \xc5\xa1t. omenja tri histrska mesta: Nesactium (glavno mesto), Mutilla in Faveria._NEWLINE_Histri so se zelo mo\xc4\x8dno upirali rimskemu ekspanzionizmu, predvsem v obdobju od leta 181-177 pr. n. \xc5\xa1t., ko jim je vladal kralj Epulon. Rimljanom je leta 177 pr. n. \xc5\xa1t. uspelo z veliko vojsko premagati Epulona in osvojiti Nezakcij. Epulon je naredil samomor, pre\xc5\xbeivele branilce pa so pobili ali prodali v su\xc5\xbeenjstvo. Mutilo in Faverijo, ki sta se po padcu Nezakcija \xc5\xa1e upirali Rimljanom, je doletela enaka usoda. Histri so izgubili svojo neodvisnost in so se hitro romanizirali._NEWLINE_Rimljani so mesto poru\xc5\xa1ili in kasneje na istem mestu zgradili novo, urbanisti\xc4\x8dno dobro organizirano mesto. Na osrednjem platoju so zgradili forum, tri sveti\xc5\xa1\xc4\x8da, velike terme in druge javne zgradbe. Na pobo\xc4\x8djih gri\xc4\x8da so bile razko\xc5\xa1ne zasebne zgradbe, ob cesti proti Pulju pa je bila nekropola. Ko so Rimljani leta 46-45 pr. n. \xc5\xa1t. anti\xc4\x8dno gr\xc5\xa1ko kolonijo Polai povi\xc5\xa1ali v Pietas Iulia (sedanji Pulj), je za\xc4\x8del Nezakcij izgubljati svoj pomen._NEWLINE_Postopna slabitev rimske dr\xc5\xbeave je povzro\xc4\x8dila \xc5\xa1tevilne spremebe: mesto se je iz anti\xc4\x8dnega municipija pretvorilo v poznoanti\xc4\x8dno utrjeno naselje. Razko\xc5\xa1ne terme so preuredili v stanovanjske in poslovne objekte, ju\xc5\xbeni del pa v 5. stoletju v dve mogo\xc4\x8dni kultni zgradbi. Na severni in ju\xc5\xbeni strani mesta so zgradili manj\xc5\xa1o in ve\xc4\x8djo baziliko, ki sta veliko prispevali k poznavanju ranokr\xc5\xa1\xc4\x8danske cerkvene arhitekture._NEWLINE_Mesto je pre\xc5\xbeivelo propad Rimskega cesarstva in razvoj kr\xc5\xa1\xc4\x8danstva, dokler ni v 7. stoletju propadlo zaradi vdorov barbarov.\n_START_SECTION_\nArheolo\xc5\xa1ke najdbe\n_START_PARAGRAPH_\nNa gri\xc4\x8du nad zalivom Budava so se ohranili ostanki prazgodovinskega, anti\xc4\x8dnega in poznoanti\xc4\x8dnega Nezakcija. Nahajali\xc5\xa1\xc4\x8de je sedaj svojevrsten arheolo\xc5\xa1ki park s konzerviranimi arhitektonskimi ostanki iz anti\xc4\x8dnega in poznoanti\xc4\x8dnega obdobja._NEWLINE_Staro mesto je bilo obdano z 800 m dolgim obzidjem, ki so ga odkrili in odkopali med letoma 1932 in 1934. Obrambno obzidje je bilo zgrajeno v 5. stoletju in prilagojeno obliki terena. Na samem vhodu v mesto med rimskimi in prazgodovinskimi vrati je bila bogata prazgodovinska nekropola s pribli\xc5\xbeno 250 grobovi. V grobovih so na\xc5\xa1li kerami\xc4\x8dne \xc5\xbeare in razne kerami\xc4\x8dne in \xc5\xbeelezne grobne pridatke. Najdeni predmeti ka\xc5\xbeejo na slojevitost naseljevanja in pokopavanja v obdobju od 11. stoletja pr. n. \xc5\xa1t. do rimske osvojitve. Luksuzni uvo\xc5\xbeeni izdelki ka\xc5\xbeejo na povezanost Nezakcija in histrske kulture s kulturami iz celega Sredozemlja in Srednje Evrope._NEWLINE_V 6. stoletju pr. n. \xc5\xa1t. so Nezakciju izdelovali izjemne umetni\xc5\xa1ke predmete v obliki kamnitih plo\xc5\xa1\xc4\x8d in kipov ljudi in \xc5\xbeivali. Ve\xc4\x8dina predmetov je bila odkrita na pokopali\xc5\xa1\xc4\x8du. Nekateri predmeti so se, na \xc5\xbealost, kasneje uporabljali tudi v druge namene. Iz najdenih predmetov je razvidno, da je bila histrska civilizacija pod stalnim vplivom sosedov, kar dokazujejo okraski in na\xc4\x8din izdelave._NEWLINE_Dokaz pomembne preteklosti je tudi votivni \xc5\xbertvenik cesarja Gordijana, na katerem je omenjena Res Publica Nesactiensium._NEWLINE_Pod enim od rimskih sveti\xc5\xa1\xc4\x8d so leta 1981 odkrili kerami\xc4\x8dne izdelke, ki niso histrskega izvora in bi lahko bili dokaz za razvito trgovino ali pa so bili del piratskega plena. Piratstvo je bilo namre\xc4\x8d pomemben del histrskega gospodarstva in predmet sporov z anti\xc4\x8dnim Rimom.'